钦定古今图书集成/明伦汇编/官常典/第769卷 > 储巏
## 钦定古今图书集成/明伦汇编/官常典/第769卷 > 储巏

按《明外史》本传：“巏字静夫，泰州人。九岁能属文。母疾，
刲股疗之，卒不起。时尚未娶，长者强之，巏顿躄号天，
指裂乃已。家贫，力营墓域，每旦伏哭冢上，夜则苦读。
领成化十九年乡试，明年会试亦第一。观政吏部尚
书尹旻欲引为属，力辞，求便养，授南京考功主事。孝
宗嗣位，疏荐前主事张吉、王纯、中书舍人丁玑、进士”
李文祥言：“诸人既以直言徇国，必不变节辱身。今皆
弃之穷荒蛮徼，使濒于死，诚可闵念。乞引而寘诸风
纪论思之地，辞论丰采，必有可观。与其旁求敢谏之
士，不若先用已试之人。”吉等遂得录用。久之，进郎中。
考察庶僚，虽执政亲故，无所假借。吏部尚书耿裕知
其贤，调比部考注臧否，一出至公。尝核一官，已得实，
裕改其评，巏正色曰：“公所执何异王介甫？”时群僚咸
在侧，裕大惭，徐曰：“郎中言是，然非我莫能容也。”十年
擢太仆少卿，行部，禁有司送迎等费。大省尝请命史
官记注言动，如古左右史，时不能用。进本寺卿。武宗
立，塞上有警，条御边五事，又陈马政病民者四事，多
议行。正德二年改左佥都御史，总督南京粮储。明年
召为户部右侍郎。寻转左督仓场，所至宿弊尽釐。巏
为人端毅寡合，中贵同事者咸见严惮。时刘瑾用事，
数凌侮大臣，独敬巏，称为“先生”，巏愤其所为。五年春
引疾求去。诏许乘传，有司俟疾痊以闻，一时惊为异
数。其秋，瑾败，以故官召，辞不赴。七年起为南京户部
左侍郎。逾年就改吏部，卒官。巏体貌清丽，若不胜衣。
淳行清修，介然自守。工诗文，好推引知名士。辟远非
类，不恶而严。进士顾璘尝谒尚书卲宝，宝语曰：“子立
身当以柴墟为法。”柴墟者，巏别号也。嘉靖初，赐谥文
懿。